ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኔዘርላንድስ፡ መተግበሪ ቋንቋ ትግርኛ ብኤርትራውያን 7 ሕዳር 2018 ምንጪ ስእሊ, Amanuel ቋንቋ ኩሉ'ዩ፤ መረዳድኢ፡ መማዕበሊ፤ ልዕሊ ኩሉ ግና መራኸብን መወሃሃድን። ኣብ እትነብረሉ ቦታ ክትረዳዳእ ምስ ዘይትኽእል ማዕረ ክንደይ ከቢድ ምዃኑ ሓንቲ ስደተኛ ኣደ ብሰንኪ ብስልኪ ዝተነግራ ኩነታት ጓላ ኣብ ትምህርቲ፡ ዝተፈጠራ ምድንጋርን ሻቕሎትን ሓደ እዋን ኣብ መደብና ዘዕለለትና ዓቢ ኣብነት'ዩ። "ሓንቲ መዓልቲ ኣብ ገዛ ንበይነይ እንከለኹ ሃንደበት ስልኪ ናይ ገዛና ሃንደበት ተደወለ'ሞ ኣማራጺ ስለዘየብለይ ኣልዒለ 'ሃለው' በልኩ። 'ሚስስ ኩሰቶ' ከምዝበለትኒ እውን ሕጂ ቋንቋ ምስ መለኽኩ እዩ ዝርድኣኒ ዘሎ። 'የስ' በልኩ ነታ ኩሉ ዝፈልጣ መልሲ ብምቕዳም። ሓንቲ ዝሓዝክዋ ቃል እንተነይራ፡ 'ዶውተርን ዶክተርን' እየን ኔረን። እንታይ ከም ዝምልስ ስለዝጠፍኣኒ 'የስ የስ' ኢለ ድማ ዓጽየያ። ካብ ቤት ትምህርቲ ጓለይ እዩ ኔሩ። 'ጓልኪ ወዲቓ ተሃስያ'ሞ ወይ መጺእኪ ንሆሰፒታል ውሰድያ ወይ መድሃኒት ሂብና ከነጽንሓ'ዩ ኔሩ እቲ መልእኽቲ። ቋንቋ ብዘይምፍላጠይ ግን ጓለይ ብግዚኡ ኣይሓገዝኩ ኣብ ገዛእ ኮፍ ኢለ ከለኹ ጎረባብቲ ምስ ሶሻል ሰርቪስ ሒዞማ ገዛይ ምስ መጹ ዝኾንክዎ ባዕለየ'የ ዝፈልጦ። ብድሕሪኡ ድማ ቴሌፎን ንምምላስ ክሳብ ዘጽልኣኒ ፈሪሐ" ብምባል፡ ካብ ሕጽረት ቋንቋ ንላዕሊ ማሕለኻን ኣጸጋምን ነገር ከምዘይሎ'ያ ብምረት ትገልጾ። ቋንቋ ቻይና ኣብ ዩኒቨርስታት ኢትዮጵያ "ቋንቋ ትግርኛ፡ ጉዳይ መንነት'ዩ" ሓካይም ብንፁር ቋንቋ ፀሓፉ ተባሂሎም "ቋንቋን ትርጉማትን ንሰደተኛታት ብፍላይ ኣብ ዝኣተዉዎ ሃገራት ድሌቶም ጉዳዮምን ከይነግሩን፤ መሰሎምን ግዴትኦምን ፈሊጦም ህይወቶም ከም ሰቦም ከይመርሑ ዓቢ ማሕለኻ ብምዃን ይዓግቶምን ይሃስዮምን'ዩ" ይብል፡ ሓደ ቅድሚ 4 ዓመት ስደተኛ ኮይኑ ንኔዘርላንድ ዝኣተወ፡ ኣባል እዛ ጉጅለ 'ዲጂታላይዜሽን' ኤርትራዊ ኣማኑኤል መሓሪ። ስለዝኾነ ድማ ኣማኑኤል፡ ምስታ ከም ተርጓማይ ኮይኑ ዘገልግለላ ገባሪት ሰናይ ትራቪስ ተጠርኒፉ ነዚ ንምቅላል ይነጥፍ ኣሎ። እታ ኔዘርላንድ ዝመደበራ ትካል፡ ብኽልተ ግዱሳት ወጻእተኛታት ኣብ 2017 ዝቐመት ኮይና፡ ሓድሽ ናይ ቋንቋ ትርጉም መሳርሒ ኣብ ምምዕባል ትርከብ። ዋና ኣካያዲት ትካል ትራቪስ ኤሊስ ግሎሪ፡ "ትራቪስ ዝጀመርናሉ ምኽንያት፡ እቲ ናይ መተርጎሚ መሳርሒ ምስ ወጽአ ብዙሓት ሰባት ንትግርኛ ክርእዩ መጺኦም። ግን'ከ ትግርኛ 'ዲጂታል' ብዘይምንባሩ ኣብ'ቲ ናይ ኮምፒተር ፕሮግራም ከእትውዎ ኣይከኣሉን" ትብል። ትጥቀምሉ ዘለኹም መሳርሒ ኣይተቐበሎን። መግለጺ ቪድዮ, ሰለስተ ሽማግለታት ጥራሕ ሒዙ ዝተረፈ ቋንቋ ካብዚ ብምብጋስ እዚ ቋንቋ ትግርኛ ዝትርጉም መሳርሒ ንምምዕባል ክምዝተኣኻኸቡ ብምግላጽ፡ እዚ ከኣ ካብ ትግርኛ ናብ ኢንግሊሽ ከምኡ'ውን ትግርኛ ናብ ካልእ ቋንቋታት ብጽሑፍን ገጽ ንገጽን ንምትርጓም ከምዝሕግዝ ሓቢራ። ኣብዚ ትካል፡ ሽዱሽተ ኤርትራውያን ስደተኛታት ዝርከቡ እንትኾን፡ ዘሎ ጸገማት ብምምልላይ፡ ኣድለይቲ ዝበሃሉን ሓረጋትን ቃላትን ንምምእራር ተዋፊሮም ይርከቡ። እዚ ንኹሉ ክፍሊ ማሕበረሰብና ክሕግዝ'ዩ ዝብል እምነት ድማ ኣለዎ ኣማኑኤል። ምንጪ ስእሊ, Amanuel እቶም ዝትርጎሙ ሓረጋት ብኸመይ ይምረጹ?
